**แนวทางปฏิบัติ โครงการส่งเสริมการปลูกไม้เศรษฐกิจในพื้นที่ปลูกไม้ยางพาราและพื้นที่เกษตรกรรม  
ประจำปีงบประมาณ พ.ศ. 2562**

แผนงานยุทธศาสตร์จัดระบบอนุรักษ์ ฟื้นฟู และป้องกันการทำลายทรัพยากรธรรมชาติ

โครงการ ปกป้องผืนป่าและร่วมพัฒนาป่าไม้ให้ยั่งยืน

กิจกรรมหลัก ฟื้นฟูและดูแลรักษาทรัพยากรธรรมชาติ

กิจกรรม โครงการส่งเสริมการปลูกไม้เศรษฐกิจในพื้นที่ปลูกไม้ยางพาราและพื้นที่เกษตรกรรม

---------------------------

**1. หลักการและเหตุผล**

ตามนโยบายป่าไม้แห่งชาติ ได้กำหนดเป้าหมายให้มีพื้นที่ป่า ร้อยละ 40 ของพื้นที่ประเทศ หรือประมาณ 129.2 ล้านไร่ ปัจจุบันมีพื้นที่ป่าอยู่ประมาณ 102.2 ล้านไร่ หรือร้อยละ 32 ของพื้นที่ประเทศ (กรมป่าไม้, 2559) และมีแนวโน้มจะลดลงเรื่อย ๆ ส่งผลกระทบต่อสภาพเศรษฐกิจ สังคม และสิ่งแวดล้อมของประเทศ จึงจำเป็นต้องเร่งฟื้นฟูป่า เพื่อให้มีพื้นที่ป่าครบตามเป้าหมายที่กำหนดไว้ การเพิ่มพื้นที่ป่าในพื้นที่ของรัฐ นั้น เกิดปัญหาเรื่องการถือครองที่ดินของผู้ยากไร้ จึงต้องมุ่งเน้นในพื้นที่ของเอกชนที่อยู่นอกเขตป่า

ประเทศไทยมีพื้นที่ปลูกยางพาราประมาณ 22.93 ล้านไร่ (สำนักงานเศรษฐกิจการเกษตร, 2559 และมีพื้นที่ใช้ประโยชน์ทางการเกษตร 149.23 ล้านไร่ (สำนักเศรษฐกิจการเกษตร, 2558) ซึ่งส่วนใหญ่เป็นการปลูกพืชเชิงเดี่ยวที่มีความเสี่ยงสูง ทั้งจากราคาสินค้าการเกษตรที่ตกต่ำ ศัตรูพืช และโรคระบาด การส่งเสริมเกษตรกรปลูกไม้เศรษฐกิจร่วมในพื้นที่ปลูกไม้ยางพาราและพื้นที่เกษตรกรรม จึงเป็นอีกแนวทางหนึ่งที่ช่วยลดความเสี่ยงดังกล่าวและเป็นการเสริมสร้างรายได้ให้แก่เกษตรกร

กรมป่าไม้ จึงได้จัดทำโครงการส่งเสริมการปลูกไม้เศรษฐกิจในพื้นที่ปลูกไม้ยางพาราและพื้นที่เกษตรกรรม เพื่อเป็นการเพิ่มพื้นที่ป่าเศรษฐกิจของประเทศ ส่งเสริมให้เกษตรกรใช้ประโยชน์ที่ดินอย่างเต็มศักยภาพ สร้างรายได้จากไม้ที่ปลูกให้แก่เกษตรกร นอกจากนี้เป็นการเพิ่มความหลากหลายของระบบนิเวศในพื้นที่ ก่อให้เกิดการใช้ประโยชน์ทรัพยากรธรรมชาติอย่างยั่งยืน

**2. วัตถุประสงค์**

2.1 เพื่อเพิ่มพื้นที่ป่าเศรษฐกิจในที่ดินของเอกชนที่ปลูกไม้ยางพาราและพื้นที่เกษตรกรรม

2.2 เพื่อส่งเสริมการใช้ประโยชน์ที่ดินให้เต็มศักยภาพ

2.3 เพื่อเพิ่มผลผลิตไม้เศรษฐกิจและไม้ใช้สอย สร้างอาชีพและรายได้ให้แก่เกษตรกร

**3. เป้าหมาย/ตัวชี้วัด**

จำนวนพื้นที่ที่เข้าร่วมโครงการ 20,000 ไร่

4. หลักเกณฑ์...

-2-

**4. หลักเกณฑ์พื้นที่ที่เข้าร่วมโครงการ**

4.1 พื้นที่ปลูกไม้ยางพาราและพื้นที่เกษตรกรรมที่มีเอกสารสิทธิ์หรือสิทธิครอบครองตามกฎหมายประเภทใดประเภทหนึ่ง ดังต่อไปนี้

1) ที่ดินที่มีโฉนดที่ดิน (น.ส.4) โฉนดแผนที่ โฉนดตราจอง ตราจองที่ตราว่า “ได้ทำประโยชน์แล้ว” หรือหนังสือรับรองการทำประโยชน์ (น.ส.3, แบบหมายเลข 3)

2) ที่ดินที่มีหนังสือของทางราชการรับรองว่าที่ดินดังกล่าวอยู่ในระยะเวลาที่อาจขอรับโฉนดที่ดิน หรือหนังสือรับรองการทำประโยชน์ตามประมวลกฎหมายที่ดินได้ เนื่องจากได้มีการครอบครองและเข้าทำกินในที่ดินดังกล่าวตามกฎหมายว่าด้วยการจัดรูปที่ดินเพื่อเกษตรกรรม หรือตามกฎหมายว่าด้วยการจัดที่ดินเพื่อครองชีพไว้แล้ว (น.ค.3, กสน.5)

3) ที่ดินในเขตปฏิรูปที่ดินตามกฎหมายว่าด้วยการปฏิรูปที่ดินเพื่อเกษตรกรรมที่มีหลักฐานการอนุญาต (ส.ป.ก.4-01, ส.ป.ก.4-01ก, ส.ป.ก.4-01ข, ส.ป.ก.4-01ค, ส.ป.ก.4-01ง) หลักฐานการเช่า (ส.ป.ก.4-14ก) หลักฐานเช่าซื้อ (ส.ป.ก.4-18ข) หรือที่ดินดังกล่าวที่มีหลักฐานการโอนหรือการตกทอดทางมรดก

4) ที่ดินที่มีหนังสืออนุญาตให้ทำประโยชน์และอยู่อาศัยภายในเขตปรับปรุงป่าสงวนแห่งชาติ (สทก.1ก, สทก.2ก) หรือหนังสืออนุญาตให้ทำการปลูกป่าหรือไม้ยืนต้นภายในเขตปรับปรุงป่าสงวนแห่งชาติ (สทก.1ข) หรือหนังสืออนุญาตให้ปลูกสร้างสวนป่าหรือไม้ยืนต้นในเขตป่าสงวนแห่งชาติ(ป.ส.31)

5) ที่ดินที่มีใบอนุญาตตามกฎหมายว่าด้วยป่าไม้ให้ทำสวนป่า

4.2 ที่ดินที่จะเข้าร่วมโครงการ ต้องไม่อยู่ระหว่างเข้าร่วมโครงการอื่นของกรมป่าไม้

**5. กิจกรรมและแนวทางปฏิบัติ**

**5.1 การแต่งตั้งเจ้าหน้าที่ปฏิบัติงานตามโครงการ**

สำนักจัดการทรัพยากรป่าไม้ท้องที่ แต่งตั้งเจ้าหน้าที่รับผิดชอบโครงการส่งเสริมการปลูกไม้เศรษฐกิจในพื้นที่ปลูกไม้ยางพาราและพื้นที่เกษตรกรรม แล้วรายงานให้กรมป่าไม้ทราบ

**5.2 การประชาสัมพันธ์และรับเกษตรกรเข้าร่วมโครงการ**

1) ประชาสัมพันธ์และรับสมัครเกษตรกรที่มีพื้นที่ปลูกไม้ยางพาราและพื้นที่เกษตรกรรมเข้าร่วมโครงการ พร้อมทั้งตรวจสอบพื้นที่ โดยพิจารณาความเหมาะสมและศักยภาพของพื้นที่ เพื่อวางแผนและพิจารณาแนวทางการส่งเสริมการปลูกไม้เศรษฐกิจ พร้อมทั้งเก็บข้อมูลพิกัดแปลงปลูก (ตามแบบ สย.1)

2) จัดทำทะเบียนเกษตรกรที่เข้าร่วมโครงการ (ตามแบบ สย. 2) แล้วรายงานให้กรมป่าไม้ทราบ

5.3 จัดเตรียม...

-3-

**5.3 จัดเตรียมกล้าไม้คุณภาพให้แก่เกษตรกร**

1) สำนักจัดการทรัพยากรป่าไม้ท้องที่ จัดเตรียมกล้าไม้ให้แก่เกษตรกรที่เข้าร่วมโครงการ ไร่ละ 50 ต้น โดยจัดเตรียมกล้าไม้ให้เหมาะสมกับพื้นที่และตรงกับความต้องการของเกษตรกร

2) จัดทำรายงานผลการจัดเตรียมกล้าไม้ และการแจกจ่ายกล้าไม้ให้เกษตรกรที่เข้าร่วมโครงการ แล้วรายงานให้กรมป่าไม้ทราบ

**5.4 การให้คำแนะนำทางวิชาการ**

เจ้าหน้าที่ให้คำแนะนำทางวิชาการ เกี่ยวกับการปลูกและบำรุงรักษาต้นไม้ การจัดการสวนป่า กฎหมายสวนป่า การตลาดและความรู้ด้านอื่น ๆ ที่เกี่ยวข้องแก่เกษตรกรที่เข้าร่วมโครงการ แล้วรายงานผลให้กรมป่าไม้ทราบ

**5.5 สำรวจความต้องการของเกษตรกรที่จะเข้าร่วมโครงการในปีงบประมาณถัดไป**

สำนักจัดการทรัพยากรป่าไม้ท้องที่ สำรวจความต้องการของเกษตรกรที่จะเข้าร่วมโครงการในปีงบประมาณถัดไป แล้วรายงานให้กรมป่าไม้ทราบ เพื่อใช้ในการของบประมาณในปีถัดไป

**5.6 ติดตามผลการดำเนินงาน**

1) สำนักจัดการทรัพยากรป่าไม้ท้องที่ แต่งตั้งคณะทำงานติดตามผลการดำเนินงานวิเคราะห์ปัญหาและอุปสรรคในการปฏิบัติงาน พร้อมเสนอแนวทางแก้ไขเสนอกรมป่าไม้

2) สำรวจความพึงพอใจของเกษตรกรที่เข้าร่วมโครงการ

**5.7 การรายงานผลการปฏิบัติงาน**

1) รายงานแผน/ผลการปฏิบัติงานและการใช้จ่ายงบประมาณ (แบบ สงป.301 สงป.302) กำหนดส่งภายในวันที่ 3 ของเดือนถัดไป

2) รายงานผลการปฏิบัติงานและผลการเบิกจ่ายงบประมาณ (แบบ สปอ. 1-3) กำหนดส่งภายในวันที่ 3 ของเดือนถัดไป

3) รายงานผลการแต่งตั้งเจ้าหน้าที่ที่รับผิดชอบเกษตรกรที่เข้าร่วมโครงการและแต่งตั้งคณะทำงานติดตามผลการดำเนินงาน กำหนดส่งภายในวันที่ 21 ธันวาคม 2561

4) รายงานการจัดทำทะเบียนเกษตรกรที่เข้าร่วมโครงการ (ตามแบบ สย. 2) กำหนดส่งภายในวันที่ 3 นับตั้งแต่วันสิ้นไตรมาส

5) รายงานผลการจัดเตรียมกล้าไม้ และรายงานผลการแจกจ่ายกล้าไม้ กำหนดส่งภายในวันที่ 3 ของเดือนถัดไป

6) รายงานผลการให้คำแนะนำทางวิชาการ กำหนดส่งภายในวันที่ 31 กรกฎาคม 2562

7) รายงาน...

-4-

7) รายงานสำรวจความต้องการของเกษตรกรที่เข้าร่วมโครงการในปีถัดไป กำหนดส่งภายในวันที่ 30 เมษายน 2562

7) รายงานสรุปแบบสำรวจความพึงพอใจของเกษตรกรโครงการส่งเสริมการปลูกไม้เศรษฐกิจในพื้นที่ปลูกไม้ยางพาราและพื้นที่เกษตรกรรม กำหนดส่งภายในวันที่ 30 กันยายน 2562

9) รายงานสรุปผลการดำเนินงาน ประจำปีงบประมาณ 2562 ในรูปแบบเล่มรายงาน และ one page กำหนดส่งภายใน15 วัน นับจากวันสิ้นสุดปีงบประมาณ